open-index/open-wikipedia-markdown huggingface dataset:
Manor Racing

**Manor Grand Prix Racing Limited** – buvusi Formulės 1 komanda iš Jungtinės Karalystės. Šiuo pavadinimu ekipa startavo 2016 m. sezone.

## 2010–2015 m.

Komandos priešistorė prasidėjo 2010 m. sezone su Virgin Racing ekipa. Tais pačiais metais ši komanda savo pagrindiniu rėmėju pasirinko Marussia kompaniją ir ekipa vadinosi „Marussia Virgin Racing“. 2012 m. sezone ekipa jau vadinta Marussia F1.

Po 2014 m. sezono ši ekipa paskelbė bankrotą. 2015 m. sausio 19 d. bankroto administratoriai pranešė, kad atsirado galimybė grąžinti visus ekipos įsiskolinimus. 2015 m. vasario 19 d. kompanija oficialiai buvo atstatyta nauju „Manor Marussia F1 Team“ pavadinimu. Buvęs Sainsbury's vadovas Justin King tapo pagrindiniu komandos investuotoju. 2015 m. sezone komanda išlaikė „Marussia“ pavadinimą ir įsigijo britišką licenciją. 2016 m. sausio 19 d. ekipa oficialiai pervadinta į „Manor Racing“.

## Nuo 2016 m.

2016 m. vasarį komanda pranešė, kad naujais jos lenktynininkais taps buvęs DTM čempionas Pascal Wehrlein ir Rio Haryanto iš Indonezijos. Taip pat šiame sezone naujuoju aerodinamikos specialistu tapo buvęs Scuderia Ferrari narys Nicholas Tombazis, o Pat Fry tapo komandos konsultantu.

Įpusėjus sezonui R. Haryanto pakeitė prancūzas Esteban Ocon.

Lenktynėse Austrijoje Pascal Wehrlein pelnė vienintelį komandos tašką sezone.

2017 m. sausio mėnesį buvo pranešta, kad komandos savininkei "Just Racing Services" buvo iškelta bankroto byla. Tai sukėlė abejones dėl komandos galimybių dalyvauti 2017 m. sezone.

## Nuorodos
* Oficiali komandos svetainė 

## Šaltiniai
All That Echoes

**All That Echoes** – šeštasis studijinis amerikiečių atlikėjo Josh Groban albumas, išleistas 2013 m. vasario 5 d. Albumas susilaukė teigiamų kritikų įvertinimų ir debiutavo pirmojoje „Billboard 200“ reitingo vietoje.

## Dainų sąrašas

## Išnašos
Vardzija

**Vardzija** () – senovinis uolų vienuolynas Gruzijoje, Samcchės-Džavachetijos krašte, kalnuose, prie Kuros aukštupio.

Vardzijos vietovė gyventa nuo seno, čia rasta Trialečio kultūros požymių. Krikščionių uolų būstai šiame krašte randami nuo VI a. Vardzijos urvų kompleksas sukurtas XII–XIII a.: kelių šimtų metrų ilgio tufo skardyje įrengta ~300–600 gyvenamųjų, religinių ir ūkinių kambarių. 1186 m. buvo išskaptuota Šv. Mergelės Marijos Ėmimo į Dangų bažnyčia, įrengta vandens tiekimo sistema. 1283 m. Vardziją nuniokojo žemės drebėjimas. 1578 m. kraštą užėmus osmanams, vienuoliai buvo priversti vienuolyną apleisti.

Išlikę Vardzijos XII a. būstai, XI a. koplyčia, Šv. Mergelės Marijos Ėmimo į Dangų bažnyčia, freskos, vynininkystės, duonos gamybos reikmenys. 1983 m. Vardzija paskelbta muziejumi.


Vardzia (16).jpg|Skardžio vaizdas
Christ. Fresco from Vardzia.jpg|Kristaus freska
Vardzia - ვარძია - 2014 8.JPG|Viduje
Vardzia - ვარძია - 2014 4.JPG|Bažnyčia


## Šaltiniai
Saravako kolonija

**Saravako karūnos kolonija** () – trumpalaikė Jungtinės Karalystės kolonija, XX a. egzistavusi dabartinės Malaizijos Saravako valstijos teritorijoje.

## Raida
Iki kolonijos sukūrimo Saravako teritorijoje egzistavo Saravako karalystė, valdoma "baltųjų radžų" dinastijos. Nuo 1888 m. karalystė tapo britų protektoratu. 1941 m. pabaigoje Japonijos imperija okupavo Saravaką ir išlaikė kontrolę iki 1945 m., kol Saravaką išlaisvino Australijos armija. 1946 m. liepos 1 d. Saravako karalius atsisakė teisių į sostą ir perdavė valdžią Britų imperijai mainais už didelę rentą. Čia sukurta karūnos kolonija.

1963 m. liepos 22 d. Saravako kolonijai buvo suteikta nepriklausomybė, tačiau jau tų pačių metų rugsėjo 16 d. Saravakas įsijungė Malaizijos valstybę, tapdamas jos dalimi.

## Gubernatoriai
Saravako gubernatoriai (, ) buvo skiriami Jungtinės Karalystės karaliaus. Jie reziduodavo Astanos rūmuose. Iš viso jie buvo keturi:
* Seras Charles Noble Arden-Clarke (1946-1949);
* Seras Duncan George Stewart (1949);
* Seras Anthony Foster Abell (1950-1959);
* Seras Alexander Waddell (1960-1963)
Varnos įlanka

**Varnos įlanka** () – Juodosios jūros vakarinės dalies įlanka ties Bulgarijos krantais. Ilgis 3 km, plotis ties išėjimu 7 km, gylis 10–18 m. Užšąla tik speigingų žiemų metu. Vakarinis krantas lėkštas, šiaurinis ir pietinis – statūs. Jungiasi su Varnos ir Beloslavo ežerais.

Prie įlankos įsikūręs Varnos uostas.

## Šaltiniai
Ogūzas

**Ogūzas** () – miestas šiaurės Azerbaidžane, į rytus nuo Šeki, Didžiojo Kaukazo pietinėje pašlaitėje, prie Eldžigano upės. Rajono centras. Maisto pramonė. Auginamas tabakas, audžiami kilimai, yra asfalto gamykla. Stovi udų, armėnų cerkvės, XIX a. pab. sinagoga, muziejus.

## Istorija

Tai sena Kaukazo tautos udų gyvenvietė, seniau vadinta ***Vartašenu*** (, ). XIX a. čia gyveno udai, azerbaidžaniečiai, armėnai, kalnų žydai. XX a. pr. prasidėjus etniniams neramumams, dalis krikščionių pasitraukė į Gruziją. 1968 m. suteiktas miesto statusas. Prasidėjus Karabacho karui tautiniai konfliktai dar labiau paaštrėjo, ir dabar mieste gyvena beveik vien azerbaidžaniečiai. 1991 m. Vartašenas pervadintas Ogūzu.

## Šaltiniai
Variaratos nacionalinis parkas

**Variaratos nacionalinis parkas** arba ***Variratos nacionalinis parkas*** () – saugoma gamtos teritorija Papua Naujojoje Gvinėjoje, 50 km į pietryčius nuo Port Morsbio, Variaratos plokščiakalnyje. Plotas – 6562 ha. Įkurtas 1967 m.

Nacionaliniame parke saugomas drėgnojo atogrąžų miško plotas aplink Astroleibo kalną. Auga eukaliptai, mirtenės, orchidėjos, paparčiai. Gausu paukščių (įvairios papūgos, rojaus paukščiai, palapinukiniai ir kt.).

## Šaltiniai
2015 m. Kinijos Grand Prix

**2015 m. Kinijos Grand Prix** – 3-iosios Formulės 1 2015 m. sezono lenktynės. Jos vyko balandžio 10-12 dienomis Shanghai trasoje. Tai buvo 12-tos Kinijos GP lenktynės. Startavęs iš pole pozicijos lenktynes laimėjo britas Lewis Hamilton.

## Klasifikacijos

### Kvalifikacija

### Lenktynės

;Pastabos
* – Jenson Button finišavo 13-tas, tačiau po lenktynių gavo 5 s baudą už avariją su Pastor Maldonado.
* – Roberto Merhi po lenktynių gavo 5 s baudą už per lėtai įveiktus ratus esant SA stadijai.

### Čempionato įskaitos

;Lenktynininkų įskaita

;Komandų įskaita

* Rodomos tik pirmos 5 įskaitų vietos.

## Šaltiniai
Gediminas Valiuškis

**Gediminas Valiuškis** (1927 m. sausio 24 d. Kaune – 1999 m. balandžio 28 d. Vilniuje) – Lietuvos architektas.

## Biografija

Gimė 1927 m. sausio 24 d. Kaune. Studijas baigė 1951 m., dirbo Miestų statybos ir projektavimo institute, 1962–1987 m. buvo Vilniaus miesto vyriausiasis architektas, 1987–1995 m. – dėstė Vilniaus inžinieriniame statybos institute (dabar – Vilniaus Gedimino technikos universitetas). Architektas dalyvavo daugelyje prestižinių sovietinės architektūros projektų, už Lazdynų gyvenamąjį rajoną apdovanotas Lenino premija (1974 m., kartu su V. Čekanausku, V. Brėdikiu ir kitais), 1977 m. – jam suteiktas LTSR nusipelniusio architekto vardas. Mirė 1999 m. balandžio 28 d. Vilniuje.

## Nuorodos

* Biografija (rus.)

## Šaltiniai
Olimpo nacionalinis parkas

**Olimpo nacionalinis parkas** () – saugoma gamtos teritorija Jungtinių Amerikos Valstijų šiaurės vakaruose, Vašingtono valstijoje, Olimpo pusiasalyje. Parkas dalinamas į 4 svarbiausias dalis: Ramiojo vandenyno krantą, kalnų dalį, vakarinį drėgnąjį vidutinių platumų mišką ir rytinę sausų miškų dalį. Turi 3 skirtingas ekosistemas.

JAV prezidentas Teodoras Ruzveltas 1909 m. kovo 2 d. įkūrė Olimpo kalno valstybinį paminklą. 1938 m. Franklinas Ruzveltas teritorijoje įkūrė nacionalinį parką. 1981 m. šis parkas įtrauktas į UNESCO paveldo sąrašą. 1988 m. šalies kongresas 95 procentus parko teritorijos pripažino Olimpo laukyme, kurią pavadino Danielio Dž. Evanso laukyme (*Daniel J. Evans Wilderness*), pagerbiant gubernatorių ir JAV senatorių Daniel J. Evans. Per savo kadenciją Senate Evansas 1988 m. bendrai rėmė įstatymo projektą, įkuriantį valstijos laukinės gamtos teritorijas. Tai didžiausia Vašingtono valstijos laukymė.

## Ekologija
Kadangi parkas izoliuotas pusiasalyje su aukšta kalnų grandine, skiriančia nuo sausumos į pietus, čia išsivystė daug endeminių gyvūnų ir augalų rūšių, pavyzdžiui, olimpo kiaunė (*Marmota olympus*), *Campanula piperi* ir *Viola flettii*.

Parkas daugelio rūšių buveinė, pavyzdžiui, Ruzvelto elnio, kuris gyvena tik Ramiojo vandenyno šiaurės vakarinėje pakrantėje. Be to, gyvena didelės juodųjų lokių ir juodauodegių elnių populiacijos. Pumų populiacijos dydis – apie 150. Snieginės ožkos buvo atsitiktinai įvežtos į parką 1920-aisiais ir padarė daug žalos vietinei florai.

### Fauna
Nacionaliniame parke gyvena burundukai, voverės, skunksai, šešių rūšių šikšnosparniai, šeškai, kojotai, ondatros, kiaunės žuvautojos, upinės ūdros, kanadiniai bebrai, rudosios lapės, snieginės ožkos, amerikinės kiaunės, rudosios lūšys, juodieji lokiai, kanadinės lūšys, kurmiai, amerikiniai baltieji kiškiai, kirstukiniai ir pumos. Netoli šio parko jūroje plaukioja banginiai, delfinai, jūrų liūtai, ruoniai ir jūrinės ūdros.

## Galerija

Westpeak.jpg|Olimpo kalnas
2000-09-23 GracieByDownedCyprus.jpg|Didžioji tuja


## Šaltiniai

## Nuorodos
*
Vasylivka

**Vasylivka** () – miestas Ukrainoje, Zaporožės srityje, 47 km į pietus nuo Zaporožės, Kachovkos tvenkinio pakrantėje, prie Karačekrako žiočių. Rajono centras. Geležinkelio stotis (Tavričijskas) prie Maskvos–Simferopolio linijos, praeina greitkelis Charkovas–Jalta, keliai į Dniprorudnę, Tokmaką. Metalo apdirbimo ir remonto, maisto, avalynės pramonė. Yra 1864 m. pastatyti dvaro rūmai – Popovo pilis.

## Istorija

Apylinkės gyvenamos nuo neolito laikų. Vasylivka pradėjo kurtis 1788 m., kai žemės dovanotos generolui Vasilijui Popovui. XIX a. buvo valsčiaus centru. Miesto statusas suteiktas 1957 m.

## Šaltiniai
Malajų Sąjunga

**Malajų Sąjunga**, arba **Malajos Sąjunga** (, ) – trumpalaikė Britų imperijos kolonija, 1946-48 m. egzistavusi dabartinės Malaizijos teritorijose (Malakos pusiasalyje).

## Raida
Iki Sąjungos sukūrimo Malakos pusiasalyje buvo 3 britų kolonijų tipai: Sąsiaurio gyvenvietės, kurioms priklausė Malaka, Penangas, Singapūras ir Dindingas, Federacinės Malajų valstijos (Negeri Sembilanas, Pahango, Perako ir Selangoro sultonatai) ir Nefederacinės Malajų valstijos (Perlisas, Džohoro, Kedaho, Kelantano ir Terenganu sultonatai). 1942 m. pradžioje visos šios britų valdos užimtos Japonijos imperijos, o išvaduotos 1945 m. 

Jau 1945 m. spalio mėn. britų valdžia išsakė pasiūlymą sujungti visas valdas į vieną ir gana greitai gavo vietos sultonų pritarimą. Šie atsisakė realios valdžios savo sultonatuose, perleisdami ją britams, tačiau išlaikė teisę spręsti religinius klausimus. 

Teritorijoje etninę daugumą sudarė malajai, tačiau svarbiausiuose miestuose labai reikšmingos buvo etninių kinų, indų, britų ir krikščionių mažumos. Kadangi kuriant Malajų Sąjungą viena iš idėjų buvo suteikti pilietybę visiems gyventojams, malajai buvo linkę priešintis Sąjungos kūrimui, baimindamiesi kinų įsigalėjimo šalyje. Jie taip pat nepritarė sultonų valdžios apribojimams. Malajai telkėsi į partiją UMNO, vadovaujamą Onn bin Ja'afar.

Nepaisant šio pasipriešinimo, 1946 m. balandžio 1 d. Britai vis tiek paskelbė Malajos Sąjungą. Singapūras, tiesa, išliko kaip atskira kolonija. Tačiau dėl gyventojų daugumos priešinimosi, kolonijoje strigo sprendimų priėmimas, o išsakytos idėjos nebuvo įgyvendintos. Dėl to ši kolonija išsilaikė tik 2 metus. 1948 m. ją pakeitė Malajos Federacija.
Vasilevičai

**Vasilèvičai**  (; arba ***Vasilevičiai***, ) – miestas pietryčių Gudijoje, Gomelio srityje, Rečycos rajone, 54 km į vakarus nuo Rečycos. Stotis prie Gomelio–Kalinkavičų geležinkelio linijos. Kasamos durpės.

## Istorija

Gyvenvietė LDK rašytiniuose šaltiniuose minima nuo XV a. Vasilevičuose 1795 m. pastatyta cerkvė. XIX a. buvo kaimas, Rečycos apskrities Vasilevičų valsčiaus centras. 1886 m. pasiekė geležinkelis. Tarybiniais metais pradėta durpių gavyba. 1971 m. Vasilevičams suteiktas miesto statusas.

## Šaltiniai
Nechama Lifšic

**Nechama Lifšic** (1927 m. spalio 7 d. Kaune - 2017 m. balandžio 21 d.) – Lietuvos žydų kilmės Lietuvos ir Izraelio dainininkė.

## Biografija

Gimė 1927 m. spalio 7 d. Kaune, kaip Nechama Lifšicaitė. II pasaulinio karo metu gyveno Uzbekistane. Grįžusi į Lietuvą, 1951 m. baigė Vilniaus konservatoriją ir buvo geriausiai žinoma žydų dainininkė Lietuvos TSR, dainavo jidiš kalba. Kaip rašo S. Atamukas: „Tiek Lietuvoje, tiek plačiojoje Sąjungoje N. Lifšicaitė skleidė savo kultūros apraiškų ištroškusiems žydams gaivinantį tautinį ir dvasinį peną [...] Nechamos (ivrito kalba – Paguoda) dainos išreiškė giliausius Tarybų
Sąjungos žydų išgyvenimus ir lūkesčius, jos sukrėsdavo ir įdvasindavo“. 1969 m. emigravo į Izraelį, dirbo su prodiuseriumi Gioroju Godiku, vėliau Tel Avivo bibliotekoje.

## Nuorodos

* Biografija (rus.)

## Šaltiniai
Malajos Federacija

**Malajos Federacija** (, ) – Britų imperijos kolonija, vėliau nepriklausoma valstybė, 1948-63 m. egzistavusi dabartinės Malaizijos teritorijose (Malakos pusiasalyje).

## Raida
1946 m. balandžio 1 d. Britai įkūrė Malajos Sąjungą, suvienydami į ją smulkias feodalines valdas, stipriai apribodami sultonų teises. Tai sukėlė didžiumos gyventojų dalies, etninių malajų, pasipriešinimą. Dėl to kolonijoje strigo sprendimų priėmimas, o išsakytos idėjos nebuvo įgyvendintos. 1948 m. buvo ryžtasi pritaikyti federatyvinį valdymą, suteikiant atskiriems sultonatams daugiau autonomijos, sugrąžinti sultonams dalį jų teisių. Taip buvo įkurta Malajos Federacija.

1957 m. Federacija gavo nepriklausomybę, tačiau liko Tautų Sandraugoje. 1963 m. prie Malajos Federacijos prisijungė kitos britų kolonijos regione: Saravako kolonija, Singapūro kolonija ir Šiaurės Borneo. Daugiau nei dvigubai teritoriškai išaugusi valstybė buvo pervardinta Malaizija.

## Sandara
Malajos Federaciją sudarė 11 atskirų autonomiškų narių, kurių du buvo laikomi kolonijomis, o 9 protektoratais:
*  Džohoro sultonatas
*  Kedaho sultonatas
*  Kelantano sultonatas
*  Malaka
*  Negeri Sembilanas
*  Pahango sultonatas
* Penangas
*  Perako sultonatas
*  Perlisas
*  Selangoro sultonatas
*  Terenganu sultonatas

## Valdymas
Iki 1957 m. Federacijoje aukščiausia valdžia priklausė britų skiriamam aukščiausiam komisarui (), kuris vadovavo tarybai, į kurią, be kitų narių, įėjo ir visų 11 narių vadovai (sultonai arba išrinkti vadovai). Sudarant komisiją buvo labai svarbi etninė sudėtis, kad būtų proporcingai atstovaujamos visos etninės grupės: malajai, kinai, indai ir britai. Sukūrimo metu valstybėje daugumą sudarė malajai (2,45 mln.), antroje vietoje buvo kinai (1,9 mln.), o trečioje - indai (0.5 mln.).

Po nepriklausomybės aukščiausiąjį komisarą pakeitė valdovas, tituluojamas Yang di-Pertuan Agong. Jis buvo renkamas iš 11 Federacijos narių vadovų tarpo, ir ši tradicija Malaizijoje išlaikyta iki šiol.
2015 m. Bahreino Grand Prix

**2015 m. Bahreino Grand Prix** – ketvirtosios 2015 m. Formulės 1 sezono lenktynės. Jos vyko balandžio 17-19 dienomis. Tai buvo 11-tasis Bahreino GP.

## Klasifikacija

### Kvalifikacija

### Lenktynės

### Čempionato įskaitos

;Lenktynininkų įskaita

;Komandų įskaita

* Rodomos tik pirmos 5 įskaitų vietos.

## Šaltiniai
Paul Simon

**Paul Frederic Simon** (g. 1941 m. spalio 13 d.) – amerikiečių muzikantas, dainininkas bei dainų autorius. Atlikėjas išgarsėjo 1964 m., kartu su Art Garfunkel įkūręs grupę „Simon & Garfunkel“. Simon parašė beveik visas grupės dainas, įskaitant tris JAV pirmąją vietą pasiekusius singlus „The Sound of Silence“, „Mrs. Robinson“ ir „Bridge Over Troubled Water“. 1970 m., savo populiarumo viršunėje, grupė išsiskyrė ir Simon pradėjo solinę karjerą, per sekančius penkerius metus išleidęs tris itin sėkmingus albumus. 2023 m. duomenimis, atlikėjas yra išleidęs keturioliką solinių studijinių albumų, iš kurių naujausiasis, „In the Blue Light“, išleistas 2018 m. rugsėjį.

Simon yra laimėjęs 12 „Grammy“ apdovanojimų, įskaitant ir „Grammy“ už gyvenimo pasiekimus. 2001 m. jis buvo įtrauktas į Rokenrolo šlovės muziejų, o 2006 m. „Time“ žurnalas jį išrinko vienu iš „100 žmonių, kurie padėjo suformuoti pasaulį“.. 2011 m. „Rolling Stone“ žurnalas Simon išrinko vienu iš geriausių pasaulio gitaristų, skirdami jam 93-ąją vietą.

## Diskografija
* *The Paul Simon Songbook* (1965)
* *Paul Simon* (1972)
* *There Goes Rhymin' Simon* (1973)
* *Still Crazy After All These Years* (1975)
* *One-Trick Pony* (1980)
* *Hearts and Bones* (1983)
* *Graceland* (1986)
* *The Rhythm of the Saints* (1990)
* *Songs from The Capeman* (1997)
* *You’re the One* (2000)
* *Surprise* (2006)
* *So Beautiful or So What* (2011)
* *[[Stranger to Stranger]]* (2016)
* *In the Blue Light* (2018)
* *Seven Psalms* (2023)

## Išnašos

## Nuorodos
* 
*
Paukščių stebėjimas

**Paukščių stebėjimas** (dar kitaip *ornitologinis turizmas*) – ekoturizmo sritis, rekreacinė veikla, mokslo sritis (ornitologija).

Paukščius galima stebėti plika akimi, naudojant specialias priemones (žiūronus ar teleskopą). Be to, neretai stengiamasi dažniau klausytis, nei žvalgytis, nes dauguma paukščių rūšių lengvai atpažįstamos pagal jų garsus. Dažnai paukščių stebėtojai siekia pamatyti konkrečių paukščių rūšis. Šie žmonės sudarinėja paukščių stebėjimo sąrašus, jų tikslas – pamatyti ar nufotografuoti kuo daugiau skirtingų rūšių atstovų. Kartais rengiamos ir paukščių stebėjimo varžybos – komandos ar dalyviai turi per tam tikrą laiką atpažinti kuo daugiau paukščių rūšių, iš tam tikro atstumo pamatyti konkretų paukštį ir pan.

## Lietuvoje

Ornitologiniu turizmu žmonės gali užsiimti tiek savarankiškai keliaudami po Natura 2000 ir kt. saugomus gamtos kampelius, tiek su grupėmis bendraminčių, kurioms padeda profesionalūs ornitologai. Šio turizmo metu keliaujama po nacionalinius, regioninius parkus bei kitas gamtiškai vertingas teritorijas, kuriose gausu retų ir gražių Lietuvos krašto sparnuočių bei kitų gamtos vertybių. Turų metu, gidai padeda surasti ir atpažinti daugeliui dar neregėtų sparnuočių, papasakoja apie jų gyvenseną, biologiją ir ekologiją. 

Lietuva yra palanki vieta tokiai turizmo sričiai, kadangi, skirtingai nei dauguma Vakarų Europos šalių, yra išsaugojusi vertingų gamtos kampelių, kuriuose iki šiol gyvena rečiausi Europos paukščiai. Lietuvos stebėtojai dažniausiai renkasi dienos ar savaitgalio išvykas.

## Išnašos

## Nuorodos
* Lietuvos ornitologų draugija
Aleksandra Korewa

**Aleksandra Koreva** (1926 m. birželio 3 d. Kaune – 2014 m. kovo 5 d. Stokholme, Švedija) – rezistentė, teatro ir kino filmų režisierė.

## Biografija

Gimė 1926 m. birželio 3 d. Kaune, dvarininkų Česlavo Korevos ir Lidijos Ožarovskos šeimoje. Per II pasaulinį karą priklausė Armijai Krajovai, dalyvavo Varšuvos sukilime, 1944 m. rugsėjo 21 m. buvo sužeista, buvo uždaryta į Aušvico koncentracijos stovyklą. Po karo studijavo režisūrą Varšuvos aukštojoje teatro mokykloje. 1952 m. suimta ir apkaltinta šnipinėjimu, 1957 m. paleista iš kalėjimo. 1971 m. baigė filosofijos studijas Varšuvos universitete. 1960-1968 m. dirbo Lenkijos filmų studijoje. 1973 m. dirbo Lenkijos Radijo teatro režisiere. Dalyvavo antikomunistinėje pogrindinėje veikloje, platino nelegalią spaudą, dažnai buvo tardoma saugumo tarnybų. Aktyviai dalyvavo Solidarumo judėjime. Nuo 1999 m. gyveno pas dukrą Stokholme, kur ir mirė 2014 m. kovo 5 d., palaidota Povonzkų kapinėse.


Vaizdas:Grób Aleksandry Korewa.JPG|Kapas Povonzkų kapinėse


## Nuorodos

* Biografija (lenk.)
Gary Allan

**Gary Allan Herzberg** *(g. [[1967]] m. [[gruodžio 5]] d.)*, geriau žinomas kaip tiesiog **Gary Allan** – amerikiečių kantri atlikėjas. Savo karjerą pradėjo 1996 m., išleidęs dainą „Her Man“, o vėliau albumą „Used Heart for Sale“, kurie susilaukė nemažo pasisekimo. 2013 m. išleistas albumas „Set You Free“ buvo pirmasis atlikėjo darbas, pasiekęs JAV „Billboard 200“ reitingo viršūnę. 2023 m. duomenimis, atlikėjas yra išleidęs dešimt studijinių albumų, iš kurių naujausiasis, „Ruthless “, buvo išleistas 2021 m. birželį.

## Diskografija
* *Used Heart for Sale* (1996)
* *It Would Be You* (1998)
* *Smoke Rings in the Dark* (1999)
* *Alright Guy* (2001)
* *See If I Care* (2003)
* *Tough All Over* (2005)
* *Greatest Hits* (2007)
* *Living Hard* (2007)
* *Get Off on the Pain* (2010)
* *Icon* (2012)
* *[[Set You Free]]* (2013)
* *Ruthless* (2021)

## Išnašos

## Nuorodos
* 
*
Set You Free

**Set You Free** – devintasis studijinis amerikiečių kantri atlikėjo Gary Allan albumas, išleistas 2013 m. sausio 22 d. Albumas susilaukė teigiamų kritikų įvertinimų ir debiutavo pirmojoje „Billboard 200“ reitingo vietoje, tapdamas pirmuoju atlikėjo albumu, pasiekusiu pirmąją vietą šalyje. 2013 m. kovo mėnėsio duomenimis, JAV parduota 219 tūkstančių įrašo kopijų.

## Dainų sąrašas

## Išnašos
ASAP Rocky

**Rakim Mayers** *(g. [[1988]] m. [[spalio 3]] d.)*, geriau žinomas kaip **A$AP Rocky** – amerikiečių reperis iš Harlemo. Atlikėjas vysto tiek solinę karjerą, tiek kartu su grupe „ASAP Mob“. Savo debiutinį įrašų rinkinį („mixtape“) „Live. Love. ASAP“ jis išleido 2011 m. ir susilaukė didelio kritikų palaikymo. Debiutinis ASAP Rocky albumas „Long. Live. ASAP“ buvo išleistas 2013 m. ir debiutavo pirmojoje „Billboard 200“ reitingo vietoje. 2015 m. gegužę buvo išleistas antrasis albumas, „At. Long. Last. ASAP“, taip pat pasiekęs reitingo viršūnę.

2023 m. duomenimis, atlikėjas yra išleidęs tris studijinius albumus, iš kurių naujausiasis, „Testing“, išleistas 2018 m. gegužę.

## Diskografija
* *Live. Love. ASAP* (2011)
* *[[Long. Live. ASAP]]* (2013)
* *[[At. Long. Last. ASAP]]* (2015)
* *Testing (2018)*

## Išnašos

## Nuorodos
* 
*
Olimpo kalnas (Vašingtonas)

**Olimpo kalnas** () – aukščiausia Olimpo kalnyno viršukalnė JAV Vašingtono valstijos vakarinėje dalyje. Kalnas yra Olimpo nacionalinio parko centre. Olimpo kalno aukštis siekia 2 430 m.

Dėl stiprių sniego audrų ir lavinų šiame kalne yra nemažai ledynų. Iš jų ilgiausias yra 4,93 km ilgio, didžiausias 5,31 km² ploto.

1774 m. kalną pirmą kartą išžvalgė ispanų keliautojas Juan José Pérez Hernández. Teigiama, kad tai buvo pirmasis kartas, kai europietis žvalgė geografinį objektą Vašingtono valstijoje. Dabartinį pavadinimą kalnui suteikė birtų tyrinėtojas John Meares 1778 m. liepos 4 d.

JAV prezidentas Teodoras Ruzveltas 1909 m. kovo 2 d. įkūrė Olimpo kalno valstybinį paminklą. 1938 m. Franklinas Ruzveltas teritorijoje įkūrė nacionalinį parką. 1981 m. šis parkas įtrauktas į UNESCO paveldo sąrašą. 1988 m. šalies kongresas 95 procentus parko teritorijos pripažino Olimpo laukyme.

## Turizmas
Kopti į kalno viršūnę galima ištisus metus. Dėl didelio aukščio ir atstumo, tai vienas sudėtingiausių kalnų kopimui Jungtinėse Valstijose. Takas prasideda 176 m aukštyje virš jūros lygio. Trasos papėdė kerta drėgną atogrąžų mišką (4000 mm kritulių per metus), vėliau tenka kopti uolomis ir ledynais..

## Šaltiniai
Dov Levin

**Dov Levin** (1925 m. sausio 27 d. Kaune) – Lietuvos žydų kilmės Izraelio istorikas.

## Biografija

Gimė 1925 m. sausio 27 d. Kaune. 1941 m. baigė Kauno žydų aukštąją mokyklą *Shalom Aleichem*. Naciams okupavus Lietuvą su šeima buvo uždarytas Kauno gete. Čia jis įstojo į pogrindinę organizaciją, siejusią viltis atėjus laikui pasipriešinti naciams, gelbėti žydus. 1943 m. jam pavyko pabėgti iš geto ir prisijungti prie sovietų partizanų grupuotės *Mirtis okupantams* Rūdninkų girioje, kuri kovojo su naciais, terorizavo vietinius gyventojus, sudegino lietuvišką Kaniūkų kaimą ir išžudė jo gyventojus, įskaitant moteris ir vaikus. Atėjus Raudonajai armijai, partizanai iš grupės *Mirtis okupantams* buvo perkelti į Vilnių. Dovas Levinas nutarė pasitraukti iš Lietuvos ir keliauti į Palestiną. 1945 m. sausio 17 d. iš Vilniaus išvyko pėsčiomis į Jeruzalę. Karo pabaigą sutiko Bukarešte, tik 1945 m. spalio 24 d. pasiekė Palestiną. 

1951 m. pabaigė Jeruzalės socialinių mokslų ir istorijos institutą. Kariavo Jom Kipuro (1956 m.) ir Šešių dienų (1967 m.) karuose. Parašė 10 knygų ir daugiau kaip 100 mokslinių darbų, skirtų tarpukario ir pokario Lietuvos žydų ir lietuvių santykiams.

## Nuorodos

* Izraelio istorikas atsisako Lietuvos padėkos
* Biografija (ang.) 
* Darbai (ang.)
 
## Šaltiniai
Abe Rich

**Abe Rich** (1926 m. liepos 21 d. Kaune – 2008 m. lapkričio 25 d. Majamyje, JAV) – Lietuvos žydų kilmės JAV verslininkas, žinomas kaip vienas iš žymiausių biliardo lazdų gamintojų.

## Biografija

Gimė 1926 m. liepos 21 d. Kaune, kaip Abraham Rutzisky. Tėvas Chaim Rutzisky buvo butelių medinių kamščių gamintojas. Naciams okupavus Lietuvą buvo uždarytas į Kauno getą, kur su broliu gamino žaislus ir šachmatų figūras. Po kiek laiko buvo išsiųstas į Dachau koncentracijos stovyklą. Po karo 1948 m. emigravo į Izraelį, kur dirbo kelių statybose. 1960 m. emigravo į JAV. 1962-1965 m. dirbo pusbrolio *Rich Q* įmonėje Niujorke. 1965 m. su broliu patys atidarė savo lazdų gaminimo įmonę *Florida Cues* Majamyje. 1973 m. atidarė savo individualią įmonę *Star Cues*. Jo pagamintomis lazdomis žaidė vienas geriausių XX a. antros pusės biliardo žaidėjų Willie Mosconi. Gamindamas lazdas naudojo įvairią egzotišką medieną, ją ilgai džiovindavo. Mirė 2008 m. lapkričio 25 d. Majamyje.


Vaizdas:Abe in 1975.jpg|1975 m. savo parduotuvėje


## Nuorodos

* Biografija (ang.)
* Nekrologas (ang.)
Zev Birger

**Zev Birger** (1926 m. Kaune – 2011 m. Jeruzalėje, Izraelis) – Lietuvos žydų kilmės Izraelio visuomenės veikėjas, politikas, sionistas.

## Biografija

Gimė 1926 m. Kaune, Pinchas Birger ir Feiga Tzippora Kaplan šeimoje. 1940 m. buvo vienas iš *Zionų sūnų* organizacijos įkūrėjų. Naciams okupavus Lietuvą su šeima buvo uždarytas į Kauno getą, kur platino pogrindinę spaudą. 1944 m. išvežtas į Štuthofo koncentracijos stovyklą, vėliau į Dachau koncentracijos stovyklą, dirbo lėktuvų gamykloje. 1945 m. balandžio 27 d. buvo išvaduotas JAV karių, kurie jį įdarbino vertėju. 1947 m. su žmona emigravo į Izraelį, tarnavo Izraelio kariuomenėje, dalyvavo Izraelio nepriklausomybės kare. Baigęs tarnybą pradėjo dirbti muitinės departamente. 1967 m. pradėjo dirbti Izraelio industrijos, prekybos ir darbo ministerijoje. Buvo vienas iš Sam Spiegel filmų ir televizijos mokyklos įkūrėjų. Nuo 1982 m. dirbo Jeruzalės miesto savivaldybėje, buvo atsakingas už turizmo plėtojimą. Mirė 2011 m. Jeruzalėje.       

## Nuorodos

* Asmeninis tinklalapis (ang.)
PGA Tour

**PGA Tour** – oficialus pagrindinių profesionalių golfo turnyrų organizatorius. Dauguma šių turnyrų vyksta JAV ir Šiaurės Amerikoje. Taip pat ši organizacija vykdo Champions Tour (žaidėjų, vyresnių nei 50 m., čempionatas) bei Web.com Tour (žaidėjams, kurie dar nėra tapę PGA Tour profesionalais) turnyrus.

1929 m. organizacija susikūrė kartu su Amerikos profesionalų golfo žaidėjų asociacija, o atskirai veikia nuo 1968 m.

Taip pat PGA Tour rūpinasi PGA čempionato ir Ryder Taurės turnyrais – pirmasis yra kasmetinis turnyras Amerikoje, o antrasis vyksta kas dvejus metus tarp Europos ir JAV komandų.

Nuo 1981 m. didžiausią per metus laimėtą piniginį prizą surinkusiam žaidėjui skiriamas Arnold Palmer apdovanojimas. Iki 2014 m. daugiausiai šių apdovanojimų (10) yra laimėjęs amerikietis Tiger Woods.

Taip pat organizacija kasmet apdovanoja žaidėjus asmeniniais įvertinimais – PGA metų, PGA Tour metų ir metų naujoko apdovanojimais.

## Laimėtojai

## Daugiausiai uždirbę žaidėjai
Iki 2017 m. daugiausiai PGA tour turnyruose uždirbę žaidėjai:

* Pilnas sąrašas.

## Nuorodos
* Oficiali svetainė

## Šaltiniai
Maksimas Bahdanovičius

**Maksimas Bahdanovičius** (, 1891 m. gruodžio 9 d. Minskas – 1917 m. gegužės 25 d. Jalta) – baltarusių poetas, rašytojas ir vertėjas, baltarusių literatūros klasikas.

## Lietuvos

*  Vainikas: eilėraščiai / Maksimas Bahdanovičius ; iš baltar. k. vertė Antanas Drilinga. Vilnius : Vaga, 1989.
Shotwell

**Shotwell** – vaizdų tvarkymo programa, sukurta naudoti atvirojo kodo darbalaukio aplinkoje GNOME. 2010 m. ji pakeitė F-Spot kaip standartinis vaizdų redagavimo įrankis keliems GNOME pagrindu veikiantiems programų rinkiniams iš Linux platinamojo paketo, įskaitant Fedora versiją 13 ir Ubuntu versiją 10.10 *Maverick Meerkat*.

## Savybės
Shotwell importuoja foto ir video vaizdus tiesiai iš skaitmeninės kameros, automatiškai sugrupuoja failus pagal jų sukūrimo laiką ir EXIF duomenis, palaiko žymių priskyrimą. Vaizdo redagavimo galimybės: vaizdo padėties (posūkio kampo) pataisymas, apkarpymas, raudonosios akies efekto pašalinimas, spalvų balansas, taip pat yra automatinė fotografijos vaizdo pagerinimo funkcija (*enhance*). Programa leidžia publikuoti vaizdus Facebook, Flickr, Picasa Web Albums, Piwigo ir YouTube svetainėse.

## Techninė informacija
*„Yorba Foundation“* sukūrė Shotwell naudodama programavimo kalbą Vala. Nuotraukos importuojamos naudojantis libgphoto2 biblioteka, panašiai kaip F-Spot ir gThumb vaizdo redaktoriuose.

## Nuorodos
* Sąrašas:Vaizdo redagavimo programos
* Oficiali svetainė
Windows Movie Maker

**Windows filmų montažinė** () – nemokama Microsoft kompanijos kuriama programinė įranga, skirta filmuotos vaizdo medžiagos apdorojimui ir filmukų kūrimui. Tai nemokamai atsisiunčiamo programų paketo „Windows Essentials“, kuriame taip pat yra nuotraukų, tiesioginių pranešimų, el. pašto, socialinių tinklų ir kt. įrankių, dalis. Naudojant Movie Maker iš nuotraukų ir vaizdo įrašų galima kurti filmus, nesvarbu, ar jie jau kompiuteryje, ar vis dar fotoaparate.

Naudojant specialius Movie Maker įrankius ir temas, įprastus filmukus galima praturtinti išskirtiniais efektais. Be to, veikia automatinės montažinės funkcija, filmus galima bendrinti socialinių tinklų svetainėse.

Ši programa taip pat turi lietuvišką vartotojo sąsają, yra nesunkiai perprantama ir lengvai valdoma. Ji dažniausiai jau būna įdiegta parduodamuose kompiuteriuose su Windows operacine sistema.

Programa Movie Maker išleista 2000 m. su Windows ME operacine sistema. Po metų versija 1.1 buvo įtraukta į Windows XP.

## Šaltiniai

## Nuorodos

* Sąrašas:Vaizdo redagavimo programos
* Oficiali svetainė
Raudona ir juoda (1983 filmas)

**Raudona ir juoda** () – 1983 m. sukurta tikrais įvykiais paremta karinė drama. Šio televizijos filmo pavadinimas: tai ir nacistinės vėliavos, ir kunigų abito spalvos. 

## Pagrindiniai aktoriai
: *Aktorius – vaidmuo*
* Gregory Peck – monsinjoras Hju O‘Flahertis
* Christopher Plummer – pulkininkas Herbertas Kapleris
* John Gielgud – popiežius Pijus XII
* Raf Vallone – tėvas Vitorijo
* Kenneth Colley – kapitonas Hiršas
* Walter Gotell – generolas Maksas Helmas
* Barbara Bouchet – Mina Kapler
* Julian Holloway – Alfredas Vestas
* Cariddi Nardulli – Leslė Kapler

## Turinys

Filme pasakojama apie įvykius Vatikane Antrojo pasaulinio karo metais, kuomet Romoje viešpatavo nacistai. Pagrindinis veikėjas, tėvas O‘Flahertis, gelbėja ir suteikia prieglobstį iš nelaisvės ištrūkusius kareivius, nepaklusdamas netgi popiežiaus nustatytai nesikišimo politikai. Pagrindinis jo „oponentas“ – SS pulkininkas Kapleris, besistengiantis įvesti mieste savo geležinę tvarką...

## Apdovanojimai
* Emmy – geriausias garso redagavimas
* Emmy (nominacija) – filmo redagavimas
* Emmy (nominacija) – grafinis dizainas
Senatoriui patinka moterys

**Senatoriui patinka moterys** () – 1972 m. sukurta politinė komedija, kuri vos pasirodžiusi buvo uždrausta cenzūros, o vėliau leista demonstruoti gerokai trumpesnę jos versiją, skirtą asmenims nuo 18 metų.

## Turinys

Senatorius Pupis dalyvauja šalies prezidento rinkimuose ir turi visus šansus juo tapti: su konkurentais viskas sutarta, postai padalinti, bažnyčios atstovai jį taip pat palaiko. Deja, senatorių kankina keistas psichologinis sutrikimas: vos išvydęs moters užpakalį, jis negali susivaldyti jo nesugriebęs rankomis. Kadangi tai galėtų sugriauti politinę karjerą, Pupis, parekomendavus pažįstamam dvasininkui, vyksta į moterų vienuolyną, kuriame esantis vokiečių profesorius (jis taip pat ir vienuolyno vyresnysis), gali išgydyti šį Pupio negalavimą...

## Pagrindiniai aktoriai
: *Aktorius – vaidmuo*
* Lando Buzzanca – senatorius Džanis Pupis
* Lionel Stander – kardinolas Maravidis
* Laura Antonelli – sesuo Hildegard
* Renzo Palmer – tėvas Lucio
* Corrado Gaipa – donas Gesualdo
* Agostina Belli – sesuo Brunhilda
* Fiodoras Šaliapinas jaunesn. – senatorius Torselo
* Arturi Dominici – Jo Ekselencija
* Anita Strindberg – ambasadoriaus žmona
Bali (1970 filmas)

**Bali** – 1970 m. sukurtas romantinis filmas, kurį režisavo Ugo Liberatore. Juosta turėjo didžiulį pasisekimą Italijoje, o pagrindinį vaidmenį atlikusi Laura Antonelli imta vadinti viena didžiausių šalies sekso simbolių. Kadangi jos populiarumais su metais tik augo, 1975 m. prodiuseris Lino Banfi nusprendė dar kartą išleisti juostą, papildydamas ją naujais epizodais. Šiuos nufilmavo režisierius Paolo Heusch, o filme atsirado nauji aktoriai Ettore Manni ir Ilona Staller – pornografinių filmų aktorė, geriau žinoma „Cicciolina“ slapyvardžiu.

## Siužetas

Filmo centre – trijų atvykėlių į Balio salą istorija: fotografo Karlo, pas jį po kelerių metų išsiskyrimo sugrįžusios žmonos Darijos ir jos jauno pažįstamo, paslaptingojo Gleno. Leisdami laiką saloje, jie vis labiau domisi vietinių gyventojų ritualais ir magija, įsitraukdami į žaidimus, kurių vienintelė galima baigtis – mirtis.

## Pagrindiniai aktoriai
: *Aktorius – vaidmuo*
* John Steiner – Glenas
* Laura Antonelli – Darija
* Umberto Orsini – Karlas
* Petra Pauly – Brigita
* Johannes Schaaf – Bredfordas 
* Ettore Manni
* Ilona Staller

## Šaltiniai
Laukinės lovos

**Laukinės lovos** () – 1979 m. Italijoje sukurta komedija, sudaryta iš atskirų tarpusavyje nesusijusių epizodų.

## Pagrindiniai aktoriai
* Ursula Andress
* Laura Antonelli
* Sylvia Kristel
* Monica Viti
* Michele Placido
* Orazio Orlando
* Roberto Benigni
* Elisa Mainardi
Sessomatto

**Sessomatto** – 1973 m. Italijoje sukurta komedija, sudaryta iš 9 atskirų tarpusavyje nesusijusių situacijų, kurių kiekvienoje vaidina Giancarlo Giannini ir Laura Antonelli.

## Pagrindiniai aktoriai
: *Aktorius – vaidmuo*
* Giancarlo Giannini 
* Laura Antonelli
* Paola Borboni
* Alberto Lionello
* Duilio Del Prete
* Carla Mancini
Nekaltas (filmas)

**Nekaltas** () – 1976 m. sukurta kostiuminė drama, paskutinis režisieriaus Luchino Visconti filmas pagal  to paties pavadinimo Gabrielle d‘Annunzio novelę.

## Pagrindiniai aktoriai
: *Aktorius – vaidmuo*
* Giancarlo Giannini – Tulijus Germilis
* Laura Antonelli – Džulijana Germil
* Jennifer O‘Neill – Tereza Rafo
* Rina Morelli – Tulijo motina
* Massimo Girotti – grafas Stefanas Eganas
* Didier Haudepin – Federikas Germilis

## Turinys

Tulijus Germinis – pasiturintis Romos aukštuomenės atstovas, vedęs Džulijaną, tačiau tuo pačiu palaikantis artimus santykius su aristokrate našle Tereza Rafo. Džulijana taip pat susiranda meilužį ir abu sutuoktiniai tariasi esą laimingi. Vis tik jos meilužis miršta nuo infekcinės ligos, palikdamas Džuliją nėščią, o šios vyras, negalėdamas pakelti minties, kad turės auginti kito vyro vaiką, nusprendžia šiuo atsikratyti...

## Apdovanojimai
* David di Donatello – geriausia muzika
Nuosprendis (1991 filmas)

**Nuosprendis** () – 1991 m. sukurta drama, Berlyno kino festivalyje apdovanota Sidabriniu lokiu.

## Pagrindiniai aktoriai
: *Aktorius – vaidmuo*
* Vittorio Mezzogiorno – Lorenco Kolajanis
* Andrej Seweryn – Džovanis
* Claire Nebout – Sandra Čelestini
* Grazyna Szapoliwska – Monika
* Paolo Graziosi
* Mari Schneider
* Cludio Emeri

## Turinys

Filmas sąlyginai sudarytas iš dviejų dalių.

Pirmojoje pasakojama apie architektą Lorenco, kuris lieka naktį muziejuje su studente vardu Sandra. Nakties metu jiedu fiziškai suartėja, po ko Lorenco prisipažįsta turintis raktus. Rytą mergina paduoda jį į teismą, apkaltindama išprievartavimu ir neteisėtu laisvės atėmimu, tuo tarpu architektas ginasi tuo, kad mergina pati norėjo sueities, be to, nebuvo jokių prievartos žymių.

Antroji filmo dalis – tai kaltinimą palaikančio prokuroro dvejonės dėl proceso ir jo paties veiksmų teisingumo.

## Apdovanojimai
* Berlyno kino festivalis – specialus žiuri prizas
* Berlyno kino festivalis (nominacija) – Auksinis lokys
* David di Donatello (nominacija) – geriausia kinematografija
* Globo d'oro – geriausias filmas
Vaiduoklių miestas (2008 filmas)

**Vaiduoklių miestas** () – 2008 m. JAV sukurta komiška drama.

## Siužetas

Dantistui Bertramui Pinkui turėjo būti atlikta nesudėtinga operacija su daline nejautra, tačiau šis pareikalavo pilnos narkozės, dėl kurios trumpam buvo atsidūręs prie mirties. Atsigavęs Pinkus supranta, kad gali matyti vaiduoklius - žmones, kurie mirė, tačiau dar turi žemėje „nebaigtų reikalų“. Atradę, kad yra žmogus, galintis juos matyti, šie pradeda persekioti Pinkų, tačiau šis, įpratęs gyventi vienas ir rūpintis tik savo paties problemomis, visai neketina šiems padėti. Galiausiai vienas vaiduoklių, buvęs pasiturintis verslininkas Frenkas, šiam pažada, kad kiti jį paliks ramybėje, jei jis sutiks padėti bent jam vienam. Frenką kamuojanti problema – jo žmona Gven, kuri susitikinėja su žmogaus teisių gynėju Ričardu, jo manymu, besigviešiančiu jos pinigų ir Pinkaus užduotis – atskleisti „tikruosius“ Ričardo motyvus...

## Pagrindiniai aktoriai
: *Aktorius – vaidmuo*
* Ricky Gervais – Bertramas Pinkus
* Tea Leoni – Gven 
* Greg Kinnear – Frenkas Herlihas
* Aasif Mandvi – daktaras Prašaras
* Billy Campbell – Ričardas
* Alan Ruck
* Jeff Hiller

## Apdovanojimai
* Saturno apdovanojimas (nominacija) – geriausias scenarijus
* Satelito apdovanojimas – geriausias aktorius (R. Gervais)
* Empire apdovanojimas (nominacija) – geriausia komedija
Gotautė Kalmatavičiūtė

**Gotautė Kalmatavičiūtė** (g. 1992 m. gruodžio 9 d. Kaune) – Lietuvos šokėja, šiuolaikinio šokio kūrėja, buvusi Kauno šokio teatro „Aura“ narė, Auksinio scenos kryžiaus laureatė (2014 m.).

## Biografija
Gotautė Kalmatavičiūtė augo Kaune. Paauglystėje pradėjo lankyti Kauno šokio teatro „Aura“ studijoje vedamas pamokas. Joje susipažino su šiuolaikiniu šokiu. Nuo 2011 iki 2014 metų dirbo teatro „Aura“ šokėja.
Pirmoji choreografė – Birutė Letukaitė. Vėliau dirbo su užsienio choreografais: Amos Ben-Tal (2012 m. „Nužudyti Viktorą“), vengrų choreografu Ferenc Feher (istoriniame spektaklyje „1863“), vokietijos choreografu Johannes Wieland (spektaklyje „Melancholijos dėžutė“), Anne-Linn Akselsen, Adrian Minkowicz, Ferenc Feher, Deborah Light.

2014 metų rugpjūčio 11-16 d. dalyvavo Vasaros šokio mokykla’14 Vilniuje, Menų spaustuvėje.

Nuo 2014 metų rudens iki 2015 metų Gotautė Kalmatavičiūtė šoko Kaselio valstybiniame teatre (), choreografo Johannes Wieland trupėje (Vokietijoje) šokėjo-svečio teisėmis. Dirbo perstatant choreografo Hofesh Shechter spektaklį „Dog“, pastatytą Škotijos šokio teatre (Jungtinė Karalystė).

## Vaidmenys
* Spektaklis „Apollo“ (choreografė B. Letukaitė)
* „Padaryk iš manęs jungiklį“ (choreografė B. Letukaitė)
* „Palladio“ (choreografė B. Letukaitė)
* „Melancholijos dėžutė“ (choreografas J. Wieland, Vokietija)
* „1863“ (choreografas F. Feheris, Vengrija)
* „Nužudyti Viktorą“ (choreografas A. Ben-Tal, Izraelis/Olandija)
* „Jūra“ (choreografė B. Letukaitė)
* „Medėjos“ (choreografė B. Letukaitė)
* Naujasis Baltijos šokis '14: The Curio Cabinet, ID:no-688e, International Contemporary Dance Festival ‘New Baltic Dance‘14 presents:The Curio Cabinet | Aura Dance Theater (Lithuania). Marius Pinigis, Mantas Stabačinskas. Choreography: Deborah Light (Great Britain). Šokėjai: Gotautė Kalmatavičiūtė, Marius Pinginis, Andrius Stakelė, Solveiga Vasiliauskaitė

;Staatstheater Kassel

* Aurora (Tänzerin)
* Choreografische Werkstatt 2015
* DOG | science! fiction! now! (Tänzerin (Gast))
* Schauspielrevue – Szenische Vorstellung der neuen Spielzeit mit dem Schauspiel- und Tanzensemble
* Spielzeitrevue für jugendliche Theatergänger

## Apdovanojimai

* 2014 metų Auksinis scenos kryžius, kategorijoje „Šokio menas“ – už vaidmenis šokio spektakliuose „Padaryk iš manęs jungiklį“ ir „Apollo“ (Kauno šokio teatras „Aura“);

## Šaltiniai

## Nuorodos
* Medėjos (Youtube)
Viktoras Kuprevičius (1925)

**Viktoras Kuprevičius** (1925 m. birželio 16 d. Kaune – 2005 m. spalio 14 d.) – Lietuvos ir Rusijos kompozitorius, kompozitoriaus Viktoro Kuprevičiaus sūnus.

## Biografija

Gimė 1925 m. birželio 16 d. Kaune. 1951 m. baigė pianino klasę Maskvos valstybinę P. Čaikovskio konservatoriją, 1960 m. kompozitoriaus klasę. 1951-1954 m. vadovavo įvairiems Maskvos instrumentiniams ansambliams. 1963-1964 m. buvo žurnalo *Кругозор* redaktorius. Kūrė muziką įvairiems filmams, estradinėms dainoms. Mirė 2005 m. spalio 14 dieną.

## Nuorodos

* Profilis www.imdb.com
* Biografija I (rus.)
* Biografija II (rus.)
Švelnūs tardymai

**Švelnūs tardymai** – 2005 m. išleista lietuvių rašytojos Jurgos Ivanauskaitės knyga, kurioje publikuojama daugiau nei 20 interviu su menininkais, filosofais ir kt. Tarp jų – Leonidas Donskis, Paulius Normantas, Rolandas Kazlas, Nijolė Oželytė ir kt. Kai kurie interviu prieš tai publikuoti spaudoje.

Knygoje vengiama banalių, kasdienių temų, gvildenamos egzistencinės bei filosofinės dilemos. Tai viena paskutinių Jurgos Ivanauskaitės knygų.

Pagal šią knygą pavadinta radijo programoje „LRT Opus“ transliuojama pokalbių laida (vedėjas – Richardas Jonaitis). 

## Nuorodos

* Apie knygą
Seredžiaus kapinynas

**Seredžiaus kapinynas** – senovinė laidojimo vieta, rasta Jurbarko rajone, prie Seredžiaus miestelio, ties Nemuno ir Dubysos santaka, Dubysos dešiniajame krante, greta kelio  ir Seredžiaus piliavietės. Patenka į Panemunių regioninį parką, Seredžiaus kraštovaizdžio draustinį.

Apie 900 m³ plote rasta 70 griautinių kapų su įkapėmis iš III–IV a. bei 2 degintiniai kapai be įkapių iš VI–XIII a. Mirusiųjų laidojimo kryptis įvairi, laidota su karstais ir be jų, keturkampėse duobėse. Įkapes sudaro emalio ir stiklo karolių vėriniai (atvežti iš Romos imperijos), antkaklės, apyrankės, įnagiai, ginklai.

1936–1937 m. Seredžiaus kapinyną tyrė Jono Puzino vadovaujami Kultūros muziejaus archeologai, 1964 m. – Mykolo Michelberto vadovaujami Istorijos instituto archeologai, 1977 m. – Juozo Markelevičiaus vadovaujama paminklų apsaugos taryba. Radiniai saugomi Kauno istorijos, nacionaliniame muziejuose.

## Šaltiniai
Kalninis serbentas

**Kalninis serbentas** (*Ribes alpinum*) – agrastinių (*Grossulariaceae*) šeimos augalų rūšis. Paplitusi Europoje: nuo Suomijos ir Norvegijos šiaurėje iki Alpių ir Pirėnų kalnų pietuose (ten sutinkamas tik aukštikalnėse).

Tai krūmokšnis, užaugantis iki 2 m aukščio ir 1,5 m pločio, tankus. Žievė pilka, su amžiumi ima pleišėti. Lapai delniški, tamsiai žali. Augalas dvinamis, žiedai susitelkę į kekes. Vaisius – kekėse susitelkusios raudonos uogos. Nors primena raudonųjų serbentų uogas, yra beskonės, sprangios.

Kalninis serbentas Lietuvoje auga krūmynuose, miškuose, upių ir ežerų pakrantėse, pašlaitėse.


282 Ribes alpinum.jpg|Požymiai
მოცხარი მთის Ribes alpinum Alpenjohannisbeere.JPG|Žiedai
Rokycanská stráň, planý angrešt.jpg|Augavietė (Čekija)


## Šaltiniai
Rory McIlroy

**Rory McIlroy** (g. 1989 m. gegužės 4 d.) – profesionalus golfo žaidėjas iš Šiaurės Airijos. Žaidėjas reguliariai dalyvauja PGA ir Europos čempionatuose. Žaidėjas užėmė pirmą vietą geriausių golfo žaidėjų sąraše 95 savaites (paskutinį kartą 2015 m. rugsėjo 19 d.). R. McIlroy yra laimėjęs keturis pagrindinius turnyrus – 2011 m. JAV, 2012 m. PGA, 2014 m. Atvirąjį ir dar kartą PGA čempionatus. Jis yra pirmasis europietis, laimėjęs tris skirtingus didžiuosius turnyrus, taip pat kartu su Jack Nicklaus ir Tiger Woods yra vienintelis laimėjęs tris skirtingus didžiuosius turnyrus būdamas 25 metų.

Žaidėjas turėjo sėkmingą karjerą iki tampant profesionalu. Būdamas 17 vieną savaitę jis užėmė pirmą vietą geriausių pradedančiųjų pasaulio žaidėjų sąraše. Vėliau tais pačiais 2007 m. jis tapo profesionalu ir įsitvirtino Europos turnyre. Pirmą savo pergalę šiame čempionate jis šventė 2009 m., o PGA – 2010 m. 2011 m. jis tapo jauniausiu žaidėju surinkusių per karjerą 10 milijonų € prizinį fondą Europos turnyruose, o 2012 m. tapo jauniausiu surinkusiu 10 milijonų $ fondą PGA turnyruose.

2010, 2012 ir 2014 m. R. McIlroy atstovavo Europos komandą prieš JAV Ryder Taurės turnyruose ir šventė visas pergales.

Savo debiutinėse 2020 m. vasaros olimpinėse žaidynėse McIlroy nusprendė atstovauti Airijos rinktinę. Sportininkas galutinėje rikiuotėje užėmė 4-ą vietą.

## Šaltiniai

## Nuorodos
* Oficiali svetainė
Sėjamoji seradėlė

**Sėjamoji seradėlė** (*Ornithopus sativus*) – pupinių (*Fabaceae*) šeimos augalų rūšis. Kilusi iš Viduržemio jūros krašto (Pirėnai, Šiaurės Afrika, Azorai).

Augalas vienmetis. Stiebai keli atsišakoja nuo pamato, iki 80 cm aukščio, ploni, gležni, statūs arba kylantys. Šaknis liemeninė, ilga. Lapai priešiškai neporomis plunksniški, iki 15 cm ilgio. Žiedai susitelkę į skėtiškas kekes, rausvi, smulkūs. Vaisius – ankštis su ovaliomis sėklomis.

Sėjamoji seradėlė nuo XX a. pr. pradėta auginti kaip pašarinis augalas, tinkamas žaliajam pašarui, šienui, silosui. Gerai auga apyrūgščiame priesmėlyje ir smėlyje, todėl dažna pietų ir pietryčių Lietuvoje. Sulaukėjusi pasitaiko pamiškėse, pasėliuose. Lietuvoje išvestos veislės – 'Neris', 'Vilnelė'.


Ornithopus sativus — Flora Batava — Volume v15.jpg|Požymiai
Ornithopus sativus flower and seedpods, serradelle bloem en peulen.jpg|Ankštys
Ornithopus sativus pods pieces, serradelle peulen stukjes.jpg|Sėklos


## Šaltiniai
Planimetrija

**Planimetrija** ( – „plokštuma“,  – „matuoju“) – euklidinės geometrijos skyrius, nagrinėjantis geometrines figūras plokštumoje.

Pagrindinės plokštumos savybės:
* plokštumoje egzistuoja trys taškai, kurie nepriklauso vienai tiesei
* per du skirtingus plokštumos taškus galima nubrėžti tiksliai vieną tiesę
* per kiekvieną plokštumos tašką galima nubrėžti bent dvi tieses

Planimetrijos pagrindai pirmą kartą sistemingai buvo pateikti III a. pr. m. e. Euklido veikale „Pradmenys“.

Svarbiausieji planimetrijos teiginiai (dauguma kitų įrodomi naudojantis šiais):
* dvi trikampio kraštinės yra lygios tada ir tik tada, kai yra lygūs prieš jas esantys kampai;
* trikampio kampų suma yra 180°;
* trikampį kertanti tiesė dalina dvi kraštines vienodu santykiu tada ir tik tada, kai ji yra lygiagreti su trečiąja trikampio kraštine; 
* Pitagoro teorema; 
* į apskritimą įbrėžti kampai, kurie remiasi į tą patį lanką, yra lygūs.

## Pagrindinės planimetrijos sąvokos
* Taškas
* Tiesė
* Keturkampis
* Trapecija
* Apskritimas
* Trikampis
* Daugiakampis

## Geodezija ir kartografija

Planimetrinis žemėlapis tai toks, kuriame nėra informacijos apie reljefą.

## Šaltiniai
Seredžiaus kraštovaizdžio draustinis

**Seredžiaus kraštovaizdžio draustinis** – saugoma gamtos teritorija Lietuvoje, Jurbarko rajone, Seredžiuje, Nemuno dešiniajame krante, tarp Dubysos ir Pieštvės žiočių. Patenka į Panemunių regioninį parką. Įsteigtas 1960 m.

Draustinio tikslas – išsaugoti vertingą Nemuno ir Dubysos santakos kraštovaizdį, Seredžiaus miestelio gatvių tinklą ir erdvinę struktūrą, Seredžiaus piliakalnį su senovės gyvenviete, Seredžiaus piliavietę, senojo miesto vietą ir kapinyną, Belvederio dvaro sodybą.

## Šaltiniai
Sienis

**Sienis** – ežeras Lietuvoje, Trakų rajone, 3 km į pietryčius nuo Aukštadvario, Aukštadvario regioniniame parke. Telkšo rininės kilmės duburyje. Ilgis iš pietryčių į šiaurės vakarus 2,5 km, plotis iki 0,9 km. Šiaurės vakarinė ežero dalis siaura, pietrytinė – plati. Ežero gylis siekia 40 m, giliausia vieta yra rytuose. Krantai statūs, aukšti (ypač pietuose ir šiaurėje), ties galais – žemi ir supelkėję. Iš rytų supa Babrauninkų miškas.

Sienio ežeru prateka Nemuno intakas Verknė, įteka upokšnis iš Mekšriuko ežero. Ežeras patenka į Aukštadvario HE tvenkinio ežerų grandinę.

Ežere sugaunamos lydekos, kuojos, karšiai, lynai, ešeriai, raudės, aukšlės, plakiai..

Prie Sienio įsikūrę kaimai: Vladislava (šiaurėje), Nikronys (pietuose).

## Šaltiniai
Paskutinė galimybė

**Paskutinė galimybė** () – 2002 m. sukurta drama apie rašytojo Frensio Skoto Ficdžeraldo paskutiniuosius gyvenimo metus.

## Pagrindiniai aktoriai
: *Aktorius – vaidmuo*
* Jeremy Irons – Frensis Skotas Ficdžeraldas
* Neve Campbell – Frensė Krol
* Sissy Spacek – Zelda Ficdžerald
* Shannon Lawson – Sara Krol
* Paul hetch – Samuelis Krolas
* Natalie Radford – Šeila Krol
* Kathleen Munroe – Skotė

## Turinys
 
Stenografistė Frensė Krol įsidarbina pas garsų rašytoją Skotą Ficdžeraldą, ketinantį rašyti naują romaną ir ieškantį sekretorės, kuri jį užrašytų pagal jo diktavimą. Tačiau  rašytojas gerokai įnikęs į alkoholį ir nesugeba be jo ištverti nei dienos. Po to, kai jis pagrasina žmonai Zeldai ginklu, ši jį palieka. Nepaisant jo sudėtingo charakterio, Frensė, pati svajojanti tapti rašytoja, lieka dirbti pas Ficdžeralą ir ilgainiui padeda jam suvaldyti savo priklausomybes bei pradėti rašyti romaną, tapsiantį jam paskutiniuoju...
 

## Pagrindiniai apdovanojimai
* Emmy (nominacija) – geriausias kompozitorius (Brian Tyler)
* Emmy (nominacija) – geriausia antrojo plano aktorė (S. Spacek)
* Satelito apdovanojimas (nominacija) – geriausia antrojo plano aktorė (S. Spacek)
* „Prism Awards“ – geriausia aktorė (N. Campbell)
* „Prism Awards“ (nominacija) – geriausias aktorius (J. Irons)